Magyarországon összességében a tavasz középhőmérséklete országos átlagban 12,69 fok volt, ami 1,8 fokkal haladta meg az 1981-2010-es normálértéket. Így az idei tavasz a harmadik legmelegebb volt Magyarországon - derül ki az Országos Meteorológiai Szolgálat MTI-hez is eljuttatott elemzéséből.

A március meglehetősen hideg volt, a havi átlaghőmérséklet 3,3 fok volt, ami több mint 2 fokkal maradt el a sokéves átlagtól.

Az április viszont jóval melegebb volt a szokásosnál, a sokéves átlagot 4,6 fokkal haladta meg. Így az idei április az 1901-től tekintett rangsorban a legmelegebb lett.

Májusban is folytatódott az átlagosnál melegebb időszak. A 19,13 fokos átlaghőmérséklet csupán 0,04 fokkal maradt el a valaha mért - 2003-as - legmelegebb májusi átlaghőmérséklettől.

Az évszak során több napi hideg- és melegrekord született. A tavasz legmagasabb hőmérsékletét, 32,9 fokot a Sajópüspöki állomáson elhelyezett automata rögzítette a tavasz utolsó napján. A legalacsonyabb hőmérséklet, mínusz 24,6 fok volt, amelyet március elsején Sátorhelyen mértek.

A csapadékot illetően az egyes hónapok jelentősen különböztek egymástól.

Márciusban szélsőségesen sok eső hullott, az 1981-2010-es átlag közel két és félszerese. így ez volt a harmadik legcsapadékosabb március 1901 óta.

Az április viszont igen száraz volt, országos átlagban mintegy 15,8 milliméter eső esett, ami a sokéves átlag csupán 36 százaléka. Így a legszárazabb áprilisok sorában a hatodik lett az idei.

A májusi csapadékmennyiségről az előzetes adatok alapján elmondható, hogy a sokéves átlag csaknem 80 százaléka esett le. "Összességében tehát az idei tavasz átlag körüli csapadékot hozott, de egyenetlen időbeli eloszlásban" - írta a meteorológiai szolgálat.

(Borítókép: Fekete István/Index)